इस गौरवशाली मुहल्ले के एक कोने पर हमारे परम मित्र घोंचूमल का मकान है I वे इस मुहल्ले के अलंकार हैं I आजकल घोंचूमलजी इस प्रतिभाशाली मुहल्ले में एक “नक़ल प्रशिक्षण और शोध संस्थान “ की स्थापना करने के लिए प्रयासरत हैं I उनका कहना है कि हमारे मुहल्ले में ऐसे प्रतिष्ठान की सख्त आवश्यकता है जहाँ पर नक़ल जैसे सूक्ष्म एवं तकनीकी विषय के अध्ययन – अध्यापन और अनुसन्धान की व्यवस्था हो I इस संस्थान में दो प्रकार की डिग्री दी जाएगी – “ डिप्लोमा इन डुप्लीकेसी “ और “ बैचलर ऑफ़ डुप्लीकेट टेक्नोलॉजी “ I यह विश्व का पहला ऐसा संस्थान होगा जहाँ पर अपमिश्रण तकनीक की बारीकियों से संबंधित शिक्षा और शोध की व्यवस्था होगी I नियमित पाठ्यक्रमों के अतिरिक्त इस संस्थान में व्यापारियों और नक्कालों के लिए पुनश्चर्या पाठ्यक्रम अर्थात रिफ्रेसर कोर्स भी चलाया जाएगा ताकि वे नक्काली की नवीनतम विधियों को अपनाकर अधिकतम मुनाफा अर्जित कर सकें I यहाँ पर छात्रों और नकलचियों को चावल – दाल में पत्थर मिलाने की विधि, मसालों में पशुओं के गोबर मिश्रित करने की आधुनिक तकनीक, दूध में डिटर्जेंट मिलाने का कौशल, प्रख्यात ब्रांड के उत्पादों की हू – ब- हू नक़ल बनाने का हुनर आदि विषयों की व्यावहारिक जानकारी दी जाएगी I यहाँ अपमिश्रण के सभी तकनीकी पहलुओं पर शोध और विमर्श किया जाएगा, साथ -साथ नकली उत्पादों की बिक्री बढ़ने के लिए विपणन नीति (मार्केटिंग पॉलिसी) पर चर्चा – परिचर्चा आयोजित की जाएगी ताकि जनता की आँखों में धूल झोंकी जा सके I अपमिश्रण तकनीक को विश्वव्यापी और सर्वजनसुलभ बनाने के लिए सेमिनार, संगोष्ठी और बैठकों का आयोजन किया जाएगा I